B'kollox saru 637 test li huwa l-ogħla rata ta' testijiet sa issa Is-Supretendent tas-Saħħa Pubblika, Charmaine Gauci, spjegat kif fl-aħħar 24 siegħa, wara li saru numru rekord ta' 637 test, ħames persuni rriżultaw pożittiv għall-coronavirus. Dan ifisser li issa, Malta għandha total 156 każ, li minnhom tnejn minnhom huma magħluqa għax żewġ pazjenti fiequ għal kollox. Fost il-każi l-ġodda tal-lum, hemm ħaddiem tas-saħħa li kien ilu diversi jiem bis-sintomi u xorta waħda mar għax-xogħol u għalhekk qed isir kuntatt mal-kollegi u pazjenti li ġew f'kuntatt miegħu. Anke jekk għat-tielet ġurnata Malta kellha numru baxx ta' każijiet ġodda, Charmaine Gauci appellat biex kulħadd jibqa' jsegwi l-miżuri għax il-pajjiż għadu fil-bidu tal-kurva u għalhekk, anke jekk ftit ftit, il-każi se jibqgħu jiżdiedu. Il-maġġoranza tal-pazjenti jinsabu f'qagħda stabbli u tajba. Erba' pazjenti għadhom rikoverati fit-Taqsima tal-Kura Intensiva ta' Mater Dei, b'pazjent wieħed ta' 72 sena, jinsab f'qagħda kritika. Apparti dawn, ħames persuni jinsabu rikoverati fl-Infection Disease Unit, 17 fl-isptar Saint Thomas u l-bqija jinsabu f'iżolament fid-dar tagħhom. Il-każijiet ġodda ​ Tliet każijiet relatati mas-safar ​ Trasmissjoni lokali 'Toħroġx jekk ma tiflaħx' Is-Supretendent tas-Saħħa Pubblika saħqet li kien hemm xi każi fejn persuni li għamlu t-test, qabel waslilhom ir-riżultat, dawn ħarġu. "Din hija riskjuża ħafna," saħqet Gauci waqt li appelatilhom biex jibqgħu ġewwa. Fi kliemha, anke jekk it-test tar-riżultat ikun wieħed negattiv, persuni ma jifilħux ma għandhomx joħorġu. Tħoss li int persuna vulnerabbli u ma rċevejtx l-ittra mill-awtoritajiet? Gauci qalet ukoll li kien hemm persuni li qed jisħqu li jaqgħu taħt il-kategorija ta' persuni vulnerabbli li skont il-liġi issa ma għandhomx joħorġu mid-dar, ħlief għal neċessitajiet importanti bħax-xiri tal-ikel u l-mediċina. Għal dan il-għan, dawn jistgħu jibgħatu imejl fuq: [email protected] Għalhekk persuna li taħseb li taqa' f'din il-kategorija u ma semgħet xejn mill-awtoritajiet tas-saħħa, dawn għandhom jibagħtu imejl u jibgħatu mal-istess imejl scan jew ritratt tal-kartuna s-safra.